b'\n_START_ARTICLE_\nNicolae D\xc4\x83sc\xc4\x83lescu\n_START_SECTION_\nTinere\xc8\x9bea \xc8\x99i \xc3\xaenceputul carierei militare\n_START_PARAGRAPH_\nNicolae D\xc4\x83sc\xc4\x83lescu s-a n\xc4\x83scut la data de 16/28 iunie 1884 \xc3\xaen jude\xc8\x9bul Neam\xc8\x9b, \xc3\xaentr-o familia \xc8\x9b\xc4\x83ranilor s\xc4\x83raci Ioni\xc8\x9b\xc4\x83 \xc8\x99i Ecaterina D\xc4\x83sc\xc4\x83lescu care au avut nou\xc4\x83 copii, dintre care doar patru au ajuns la v\xc3\xa2rsta majoratului. Nicolae era cel mai mic b\xc4\x83iat al familiei. A urmat studiile primare la \xc8\x99coala din satul Gura V\xc4\x83ii, a absolvit Colegiul Na\xc8\x9bional \xe2\x80\x9ePetru Rare\xc8\x99\xe2\x80\x9d din Piatra Neam\xc8\x9b, dup\xc4\x83 care, cu un efort financiar considerabil, a reu\xc8\x99it s\xc4\x83 se \xc3\xaenscrie \xc3\xaen 1906 la \xc8\x98coala Militar\xc4\x83 de Artilerie, Geniu \xc8\x99i Marin\xc4\x83 din Bucure\xc8\x99ti, pe care a absolvit-o \xc3\xaen vara anului 1908, clas\xc3\xa2ndu-se al treilea dintr-o promo\xc8\x9bie de 30 de elevi. A fost avansat \xc3\xaen 1/14 iulie 1908 la gradul de sublocotenent \xc8\x99i repartizat comandant de pluton \xc3\xaen Regimentul 8 Artilerie din Roman (1908-1909). A urmat cursurile \xc8\x98colii de aplica\xc8\x9bie \xc3\xaentre 30 septembrie 1909 \xc8\x99i 1 iulie 1911, dup\xc4\x83 absolvirea c\xc4\x83rora a revenit pe postul de comandant de pluton \xc3\xaen Regimentul 8 Artilerie \xc8\x99i la 30 iulie/12 august 1911 (dup\xc4\x83 alte surse la 1 octombrie 1911) a fost avansat la gradul de locotenent. A participat la luptele din cel de-al Doilea R\xc4\x83zboi Balcanic \xc3\xaen vara anului 1913, comand\xc3\xa2nd o baterie a Regimentului 8 Artilerie. \xc3\x8en 1 aprilie 1916 a fost avansat la gradul de c\xc4\x83pitan \xc3\xaenainte de termen \xc8\x99i transferat \xc3\xaen Regimentul 4 Artilerie din Bac\xc4\x83u.\n_START_SECTION_\nPrimul R\xc4\x83zboi Mondial\n_START_PARAGRAPH_\nLa intrarea Rom\xc3\xa2niei \xc3\xaen Primul R\xc4\x83zboi Mondial c\xc4\x83pitanul Nicolae D\xc4\x83sc\xc4\x83lescu a participat cu Regimentul 4 Artilerie (inclus \xc3\xaen Divizia 7 Infanterie) la luptele din sectorul nordic al ofensivei din Transilvania, remarc\xc3\xa2ndu-se \xc3\xaen Lupta de la Miercurea Ciuc (1916) \xc8\x99i fiind decorat cu Ordinul \xe2\x80\x9eCoroana Rom\xc3\xa2niei\xe2\x80\x9d cu spade \xc8\x99i panglic\xc4\x83 de \xe2\x80\x9eVirtutea Militar\xc4\x83\xe2\x80\x9d, \xc3\xaen grad de Cavaler. Bateria c\xc4\x83pitanului Nicolae D\xc4\x83sc\xc4\x83lescu a fost \xc3\xaentrebuin\xc8\x9bat\xc4\x83 \xc3\xaen luptele de pe frontul din Moldova ca baterie de artilerie antiaerian\xc4\x83 \xc3\xaen zona Pralea, dobor\xc3\xa2nd un avion inamic la 9/22 mai 1917, \xc8\x99i a sus\xc8\x9binut unit\xc4\x83\xc8\x9bile rom\xc3\xa2ne\xc8\x99ti care au participat \xc3\xaen vara anului 1917 la luptele de la Co\xc8\x99na \xc8\x99i Cire\xc8\x99oaia. \xc3\x8en acela\xc8\x99i an, 1917, a fost decorat cu ordinul militar rus \xe2\x80\x9eSf\xc3\xa2nta Ana\xe2\x80\x9d. A preluat \xc3\xaen 1 septembrie 1917 comanda unui divizion de artilerie \xc8\x99i a fost avansat la gradul de maior. \xc3\x8en decembrie 1918 a fost decorat cu Crucea Comemorativ\xc4\x83 a R\xc4\x83zboiului 1916-1918 cu baretele \xe2\x80\x9eArdeal\xe2\x80\x9d, \xe2\x80\x9eCarpa\xc8\x9bi\xe2\x80\x9d, \xe2\x80\x9eBucure\xc8\x99ti\xe2\x80\x9d \xc8\x99i \xe2\x80\x9eTg. Ocna\xe2\x80\x9d._NEWLINE_A luat parte, \xc3\xaempreun\xc4\x83 cu divizionul s\xc4\x83u (inclus \xc3\xaen Divizia 7 Infanterie), la Campania din Ungaria din prim\xc4\x83vara \xc8\x99i vara anului 1919, ajung\xc3\xa2nd p\xc3\xa2n\xc4\x83 la Tisa \xc8\x99i \xc3\xaenaint\xc3\xa2nd apoi c\xc4\x83tre Budapesta. Ca urmare a meritelor sale militare a fost decorat \xc3\xaen septembrie 1919 cu Ordinul \xe2\x80\x9eCoroana Rom\xc3\xa2niei\xe2\x80\x9d cu spade \xc8\x99i panglic\xc4\x83 \xc8\x99i cu \xe2\x80\x9eVirtutea Militar\xc4\x83\xe2\x80\x9d, \xc3\xaen grad de Ofi\xc8\x9ber._NEWLINE_Dup\xc4\x83 r\xc4\x83zboi a fost numit \xc8\x99ef de stat major al Diviziei 14 Infanterie (\xc3\xaen 27 ianuarie 1920) \xc8\x99i apoi ca \xc8\x99ef Birou Studii \xc3\xaen cadrul Ministerului de R\xc4\x83zboi (\xc3\xaen 1 iunie 1920). A urmat cursurile \xc8\x98colii Superioare de R\xc4\x83zboi din Bucure\xc8\x99ti (1 noiembrie 1921 - 1 august 1923), fiind avansat \xc3\xaen aceast\xc4\x83 perioad\xc4\x83 la gradul de locotenent-colonel (23 mai 1923) \xc8\x99i clas\xc3\xa2ndu-se al doilea dintr-o promo\xc8\x9bie de 30 de cursan\xc8\x9bi. A urcat apoi treptele ierarhiei militare, \xc3\xaendeplinind pe r\xc3\xa2nd func\xc8\x9biile de \xc8\x99ef de stat major al Diviziei 1 Aeriene (1925-1931), \xc8\x99ef de stat major al Inspectoratului General al Aeronauticii (octombrie 1931 \xe2\x80\x93 octombrie 1932) \xc8\x99i comandant al Regimentului 1 Artilerie Antiaerian\xc4\x83 de la Ghencea-Bucure\xc8\x99ti (octombrie 1932 - octombrie 1933). A fost avansat \xc3\xaen aceast\xc4\x83 perioad\xc4\x83 la gradul de colonel (1 octombrie 1929) \xc8\x99i a fost decorat la 20 iunie 1933 cu \xe2\x80\x9eMedalia Aeronautic\xc4\x83\xe2\x80\x9d cls. a III-a._NEWLINE_A p\xc4\x83r\xc4\x83sit For\xc8\x9bele Aeronautice \xc3\xaen 1933, \xc3\xaendeplinind pe r\xc3\xa2nd func\xc8\x9biile de \xc8\x99ef de stat major al Corpului 3 Armat\xc4\x83 (1933-1936) \xc8\x99i comandant al Brig\xc4\x83zii 12 Artilerie (1936-1937). A fost avansat general de brigad\xc4\x83 la 1 aprilie 1937 (cu vechime \xc3\xaen grad de la 1 octombrie 1935) \xc8\x99i numit la 1 octombrie 1937 secretar general al Ministerului de R\xc4\x83zboi (p\xc4\x83str\xc3\xa2nd comanda Brig\xc4\x83zii 12 Artilerie p\xc3\xa2n\xc4\x83 la 15 decembrie 1937). \xc3\x8en 1938 a preluat comanda Brig\xc4\x83zii 1 Artilerie Antiaerian\xc4\x83, iar un an mai t\xc3\xa2rziu, la 8 septembrie 1939, a devenit comandant al Diviziei 25 Infanterie de la Buz\xc4\x83u, care s-a deplasat \xc3\xaen toamna anului 1939, ca urmare a \xc3\xaenceperii celui de-al Doilea R\xc4\x83zboi Mondial, \xc3\xaen nordul Moldovei. Nicolae D\xc4\x83sc\xc4\x83lescu a fost avansat \xc3\xaen 8 iunie 1940 la gradul de general de divizie \xc8\x99i numit \xc3\xaen 14 iunie 1940 la comanda Diviziei 20 Infanterie, aflat\xc4\x83 \xc3\xaen garnizoan\xc4\x83 \xc3\xaen Transilvania.\n_START_SECTION_\nFrontul antisovietic\n_START_PARAGRAPH_\nIntrarea Rom\xc3\xa2niei \xc3\xaen cel de-al Doilea R\xc4\x83zboi Mondial (22 iunie 1941) l-a g\xc4\x83sit la comanda Diviziei 20 Infanterie cu care a participat la eliberarea Basarabiei \xc8\x99i apoi, \xc3\xaen perioada august - octombrie 1941, \xc3\xaen B\xc4\x83t\xc4\x83lia de la Odesa. La mijlocul lunii iulie 1941, potrivit unor surse, mare\xc8\x99alul Ion Antonescu l-a decorat pe c\xc3\xa2mpul de lupt\xc4\x83 cu Ordinul \xe2\x80\x9eMihai Viteazul\xe2\x80\x9d, cl. III-a, prin scoaterea propriei decora\xc8\x9bii de pe piept \xc8\x99i \xc3\xaenm\xc3\xa2narea ei generalului D\xc4\x83sc\xc4\x83lescu; aceast\xc4\x83 decorare a fost oficializat\xc4\x83 ulterior printr-un decret regal._NEWLINE_Astfel, generalul de divizie Nicolae D\xc4\x83sc\xc4\x83lescu a fost decorat pe 22 septembrie 1941 cu Ordinul \xe2\x80\x9eMihai Viteazul\xe2\x80\x9d, cl. III \xe2\x80\x9epentru modul cum a impulsionat \xc8\x99i condus divizia sa \xc3\xaen luptele din ziua de 12 Iulie 1941, c\xc3\xa2nd de\xc8\x99i divizia r\xc4\x83m\xc4\x83sese cu o valoare de circa 4 batalioane, a rezistat cu b\xc4\x83rb\xc4\x83\xc8\x9bie atacurilor date de doua divizii ruse, sus\xc8\x9binute de un violent foc de artilerie de propor\xc8\x9bii neb\xc4\x83nuite \xc8\x99i de atacul avia\xc8\x9biei. A fost continuu \xc3\xaen linia I-a, fiind mereu prezent la regimente \xc8\x99i batalioane sub focul violent al inamicului. \xc3\x8en ziua de 8 Iulie a condus personal Regimentul Doroban\xc8\x9bi, la atac spre a-\xc8\x99i \xc3\xaendeplini misiunea ordonat\xc4\x83\xe2\x80\x9d._NEWLINE_La 8 noiembrie 1941, dup\xc4\x83 transferarea generalului Nicolae Macici la comanda Armatei 1, generalul D\xc4\x83sc\xc4\x83lescu a fost numit \xc3\xaen func\xc8\x9bia de comandant al Corpului 2 Armat\xc4\x83, fiind avansat la 18 iulie 1942 la gradul de general de corp de armat\xc4\x83. A comandat Corpul 2 Armat\xc4\x83 \xc3\xaen toamna anului 1942 \xc3\xaen B\xc4\x83t\xc4\x83lia de la Stalingrad. Dup\xc4\x83 \xc3\xaenfr\xc3\xa2ngerea armatelor germano-rom\xc3\xa2ne la Stalingrad, Corpul 2 Armat\xc4\x83 a revenit \xc3\xaen Rom\xc3\xa2nia, primind misiunea de a ap\xc4\x83ra litoralul rom\xc3\xa2nesc al M\xc4\x83rii Negre.\n_START_SECTION_\nFrontul antihitlerist\n_START_PARAGRAPH_\nDup\xc4\x83 arestarea lui Antonescu la data de 23 august 1944 \xc8\x99i \xc3\xaentoarcerea armelor \xc3\xaempotriva Germaniei, generalul D\xc4\x83sc\xc4\x83lescu a condus opera\xc8\x9biunile militare ale Corpului 2 Armat\xc4\x83 \xc3\xaempotriva trupelor germane din Dobrogea \xc3\xaen perioada 24-30 august 1944. Unitatea comandat\xc4\x83 de el a fost apoi ata\xc8\x99at\xc4\x83 Armatei a 4-a (comandat\xc4\x83 de generalul Gheorghe Avramescu) \xc8\x99i trimis\xc4\x83 pe frontul din Transilvania, unde a purtat lupte grele pe Valea Mure\xc8\x99ului \xc8\x99i, ulterior, pe valea Some\xc8\x99ului Mic, lu\xc3\xa2nd 10.500 de prizonieri germani. Diviziile Corpului 2 Armat\xc4\x83 au luat parte \xc3\xaen 25 octombrie 1944 la eliberarea ora\xc8\x99elor Satu Mare \xc8\x99i Carei, ultimele localit\xc4\x83\xc8\x9bi rom\xc3\xa2ne\xc8\x99ti aflat\xc4\x83 sub ocupa\xc8\x9bie maghiar\xc4\x83. Unit\xc4\x83\xc8\x9bile aflate sub comanda lui au trecut apoi pe teritoriul Ungariei \xc3\xaen urm\xc4\x83rirea inamicilor, reu\xc8\x99ind s\xc4\x83 traverseze r\xc3\xa2ul Tisa la mijlocul lunii noiembrie 1944, apoi au \xc3\xaenaintat \xc3\xaen nordul Ungariei p\xc3\xa2n\xc4\x83 la grani\xc8\x9ba cu Cehoslovacia, pe care au atins-o la 17 decembrie 1944._NEWLINE_Ca urmare a rechem\xc4\x83rii \xc3\xaen Rom\xc3\xa2nia a generalului Avramescu \xc3\xaen 11 ianuarie 1945, generalul D\xc4\x83sc\xc4\x83lescu a preluat comanda Armatei a 4-a, pe care a de\xc8\x9binut-o p\xc3\xa2n\xc4\x83 la 19 februarie 1945, c\xc3\xa2nd generalul Avramescu a revenit la comand\xc4\x83. \xc3\x8en aceast\xc4\x83 perioad\xc4\x83 unit\xc4\x83\xc8\x9bile Armatei a 4-a au ob\xc8\x9binut victorii importante \xc3\xaen luptele din Mun\xc8\x9bii Tatra. La 3 martie 1945, dup\xc4\x83 moartea \xc3\xaen condi\xc8\x9bii \xc3\xaenc\xc4\x83 neelucidate a generalului Avramescu, Nicolae D\xc4\x83sc\xc4\x83lescu a primit comanda Armatei a 4-a pe care a de\xc8\x9binut-o p\xc3\xa2n\xc4\x83 la 1 iunie 1945, dup\xc4\x83 sf\xc3\xa2r\xc8\x99itul r\xc4\x83zboiului._NEWLINE_Luptele pentru eliberarea ora\xc8\x99elor Bansk\xc3\xa1 Bystrica (25 martie 1945) \xc8\x99i Kremnica au fost deosebit de grele, iar generalul D\xc4\x83sc\xc4\x83lescu a fost r\xc4\x83nit de o salv\xc4\x83 de mortier, dar a refuzat s\xc4\x83 p\xc4\x83r\xc4\x83seasc\xc4\x83 terenul de lupt\xc4\x83. Meritele sale \xc3\xaen calitate de comandant al Armatei a 4-a rom\xc3\xa2ne au fost recunoscute prin citarea de dou\xc4\x83 ori pe ordinele de zi ale Comandamentului Suprem Sovietic. \xc3\x8en ordinul de zi al ministrului de r\xc4\x83zboi din 3 aprilie 1945 a fost elogiat\xc4\x83 d\xc3\xa2rzenia comandantului militar rom\xc3\xa2n: \xe2\x80\x9eMarele exemplu a fost dat de \xc3\xaensu\xc8\x99i comandantul armatei, generalul de corp de armat\xc4\x83 D\xc4\x83sc\xc4\x83lescu Nicolae, care, de\xc8\x99i r\xc4\x83nit \xc3\xaen luptele pentru eliberarea ora\xc8\x99ului, a r\xc4\x83mas mai departe \xc3\xaen fruntea trupelor sale\xe2\x80\x9d. Apropiat de solda\xc8\x9bi, vizit\xc3\xa2ndu-i zilnic pe r\xc4\x83ni\xc8\x9bi, generalul D\xc4\x83sc\xc4\x83lescu a considerat c\xc4\x83 meritul pentru victorii revine militarilor anonimi din linia \xc3\xaent\xc3\xa2i, dup\xc4\x83 cum reiese dintr-un \xc3\xaendemn publicat de corespondentul de r\xc4\x83zboi al ziarului Sc\xc3\xa2nteia \xc3\xaen aprilie 1945: \xe2\x80\x9eScrie\xc8\x9bi \xc3\xaen ziarul dumneavoastr\xc4\x83 c\xc4\x83 nu generalul D\xc4\x83sc\xc4\x83lescu are meritul victoriilor repurtate, ci solda\xc8\x9bii care stau luni de zile \xc3\xaen ger, z\xc4\x83pad\xc4\x83, v\xc3\xa2nturi \xc8\x99i ploi. Eu nu vreau nici s\xc4\x83 se pomeneasc\xc4\x83 de mine. Sunt fericit c\xc3\xa2nd vorbi\xc8\x9bi \xc8\x99i scrie\xc8\x9bi de ei, c\xc3\xa2nd \xc8\x9bara recunoa\xc8\x99te \xc8\x99i apreciaz\xc4\x83 lupta \xc8\x99i sacrificiile soldatului. Lor li se cuvine totul\xe2\x80\x9d._NEWLINE_Generalul de corp de armat\xc4\x83 Nicolae D\xc4\x83sc\xc4\x83lescu a fost trecut din oficiu \xc3\xaen rezerv\xc4\x83 pentru limit\xc4\x83 de v\xc3\xa2rst\xc4\x83 de la data de 29 iunie 1945, prin decizia ministerial\xc4\x83 nr. 1.659 din 22 septembrie 1944. A fost trecut apoi \xc3\xaen retragere la 29 iulie 1945. A fost decorat \xc3\xaen decursul carierei sale militare cu numeroase ordine \xc8\x99i medalii, printre care: ordinele rom\xc3\xa2ne\xc8\x99ti \xe2\x80\x9eMihai Viteazul\xe2\x80\x9d, cl. a III-a cu spade, \xe2\x80\x9eSteaua Rom\xc3\xa2niei\xe2\x80\x9d, clasele a IV-a \xc8\x99i a III-a cu spade (21 februarie 1945), \xe2\x80\x9eCoroana Rom\xc3\xa2niei\xe2\x80\x9d, clasele a V-a, a IV-a \xc8\x99i a III-a cu spade, ordinul cehoslovac \xe2\x80\x9eCrucea de R\xc4\x83zboi cehoslovac\xc4\x83\xe2\x80\x9d etc.\n_START_SECTION_\nPersecu\xc8\x9bia \xc8\x99i reabilitarea\n_START_PARAGRAPH_\nPe 9 septembrie 1945 a fost arestat \xc8\x99i judecat pentru presupuse crime de r\xc4\x83zboi, dar a fost achitat definitiv. S-a stabilit \xc3\xaen satul natal C\xc4\x83ciule\xc8\x99ti, ocup\xc3\xa2ndu-se cu agricultura pe lotul de p\xc4\x83m\xc3\xa2nt de 5 ha pe care l-a primit de la stat ca urmare a decor\xc4\x83rii cu Ordinul \xe2\x80\x9eMihai Viteazul\xe2\x80\x9d. Prin hot\xc4\x83r\xc3\xa2rea Comisiei jude\xc8\x9bene de revizuire a pensionarilor publici de pe l\xc3\xa2ng\xc4\x83 Tribunalul Ilfov \xe2\x80\x93 Sectorul 1 Galben din 1 decembrie 1948 i s-a suspendat dreptul la pensie, consider\xc3\xa2ndu-se c\xc4\x83 avea o atitudine ostil\xc4\x83 regimului. Fiind considerat chiabur pentru c\xc4\x83 avea \xc3\xaen proprietate acel lot de p\xc4\x83m\xc3\xa2nt, i-au fost impuse cote agricole mari pe care nu a putut s\xc4\x83 le pl\xc4\x83teasc\xc4\x83 din moment ce i se sistase pensia \xc8\x99i-i fuseser\xc4\x83 na\xc8\x9bionalizate cele trei case cu c\xc3\xa2te dou\xc4\x83 camere pe care le avea \xc3\xaen Piatra Neam\xc8\x9b. Astfel, \xc3\xaen 1951, a fost arestat \xc8\x99i trimis \xc3\xaen judecat\xc4\x83 pentru \xe2\x80\x9esabotaj agricol\xe2\x80\x9d, \xc3\xaens\xc4\x83 a fost achitat de Tribunalul raional Piatra Neam\xc8\x9b care a constatat c\xc4\x83 i s-au impus cote prea mari._NEWLINE_Ulterior, \xc3\xaen 21 noiembrie 1951, a fost arestat \xc8\x99i \xc3\xaenchis la Jilava sub acuza\xc8\x9bia c\xc4\x83 ar fi s\xc4\x83v\xc3\xa2r\xc8\x99it crime de r\xc4\x83zboi, de\xc8\x99i fusese judecat \xc8\x99i achitat definitiv \xc3\xaen 1946. A fost \xc8\x9binut \xc3\xaen arest timp de patru ani, f\xc4\x83r\xc4\x83 a fi judecat, fiind eliberat pe 5 octombrie 1955 prin decretul nr. 421/1955 cu privire la gra\xc8\x9bieri \xc8\x99i amnistieri, care a abrogat legea nr. 291/1947 prin care erau condamnate faptele de care el era acuzat. Mai mult, cercet\xc4\x83rile efectuate \xc3\xaen octombrie 1955 au stabilit c\xc4\x83 nu a desf\xc4\x83\xc8\x99urat o activitate ostil\xc4\x83 regimului comunist a\xc8\x99a c\xc4\x83 i s-a restabilit dreptul la o pensie lunar\xc4\x83 de 631 lei._NEWLINE_A refuzat constant s\xc4\x83 colaboreze cu Ministerul Ap\xc4\x83r\xc4\x83rii cu ocazia diverselor comemor\xc4\x83ri sau s\xc4\x83-\xc8\x99i redacteze memoriile. Prin Decretul Consiliului de Stat al Republicii Populare Rom\xc3\xaene nr. 500/1964 i s-a conferit Ordinul \xe2\x80\x9e23 August\xe2\x80\x9d clasa a II-a \xe2\x80\x9epentru merite deosebite \xc3\xaen opera de construire a socialismului, cu prilejul celei de a XX-a anivers\xc4\x83ri a eliber\xc4\x83rii patriei\xe2\x80\x9d. Generalul D\xc4\x83sc\xc4\x83lescu a murit \xc3\xaen ziua de 26 septembrie 1969, la Piatra Neam\xc8\x9b, \xc8\x99i a fost \xc3\xaenmorm\xc3\xa2ntat cu onoruri militare, fiind condus pe ultimul drum de peste 10.000 de oameni.'